সামনে ভোট। এখনই তো জনসংযোগের সময়। ইতিমধ্যেই ছাত্রছাত্রীদের হাতে নতুন বছরের চিঠি পৌঁছে দিয়েছে রাজ্য সরকার। এবার চিঠি পাবেন সরকারি প্রকল্পের সুবিধাভোগীরা। পড়ুয়াদের মতো এক্ষেত্রেও মুখ্যমন্ত্রী মমতা বন্দ্যোপাধ্যায়ের সই করা চিঠি যাবে সুবিধাভোগীদের কাছে।

পড়ুয়াদের পাঠানো চিঠি।
২০১১ সালের ২০ মে প্রথমবার মুখ্যমন্ত্রী হিসেবে শপথ নিয়েছিলেন মমতা বন্দ্যোপাধ্যায়। সেই সময় থেকে এখনও পর্যন্ত রাজ্য কন্যাশ্রী থেকে যুবশ্রী, সমব্যাথী-সহ যাবতীয় সরকারি প্রকল্পের সুবিধা যাঁরা যাঁরা পেয়েছেন তাঁদের সকলের হাতেই পৌঁছে যাবে মুখ্যমন্ত্রীর লেখা চিঠি। সূত্রের খবর, ইতিমধ্যেই সেই তালিকা তৈরির কাজ প্রায় শেষ করে ফেলেছে নবান্ন। ঠিকানা মিলিয়ে মিলিয়ে চিঠি পাঠানোর কাজ খুব তাড়াতাড়ি শুরু হবে। মার্চ মাসের শুরুতেই সাধারণ নির্বাচন ঘোষণা হয়ে যেতে পারে। তার আগেই তাই এই কাজ শেষ করে ফেলতে চাইছে রাজ্য সরকার।

এই বিষয়ে অন্যান্য খবর

নতুন বছরে মুখ্যমন্ত্রীর উপহার, স্কুল পড়ুয়াদের মন জিতে নিলেন মমতা


কমিশনের হাতে প্রশাসন চলে যাওয়ার আগে এই কাজ শেষ করতে হবে বলেই নির্দেশ দিয়েছে মুখ্যমন্ত্রীর দফতর। নির্বাচনী আচরণবিধি লাগু হওয়ার আগে এতদিন যাঁরা প্রকল্পের সুযোগ পেয়েছেন তাঁদের কাছে মুখ্যমন্ত্রী পাশে থাকার বার্তা দিতে চাইছেন। এনিয়ে রাজ্য বিজেপি ইতিমধ্যেই সমালোচনা শুরু করে দিয়েছে। রাজ্য সভাপতি দিলীপ ঘোষ বলেন, ‘‘সরকারি খরচে ভোটের প্রচার করার ব্যাপারে এই সরকার সব সময়ে এক নম্বর। জেলায় জেলায় প্রশাসনিক বৈঠক করে সরকারি খরচে দলীয় সমাবেশ হয়। এবার চিঠি দিয়ে কার্যত ভোটারদের কাছে টানার চেষ্টা। কিন্তু উনি রাজ্য সরকারের যে সব প্রকল্পের জন্য কৃতিত্ব দাবি করেন তার বেশিরভাগই আসলে কেন্দ্রের প্রকল্প। নাম বদলালেই সব বদলে যায় না।’’
নবান্ন সূত্রে জানা গিয়েছে, এই চিঠি লেখা হবে মুখ্যমন্ত্রীর প্যাডে। সেখানে সরকারি প্রকল্পের সুবিধা নেওয়ার জন্য ধন্যবাদ জানাবেন মুখ্যমন্ত্রী।